เศรษฐีไทยเชื่อ10ปีรวยเละ
สแตนชาร์ดฯ เผยผลสำรวจพบเศรษฐีไทยโดยเฉลี่ยมั่นใจหาเงินได้ 100 ล้านบาท ภายใน 10 ปี
24 เม.ย. 2555

สแตนชาร์ดฯ เผยผลสำรวจพบเศรษฐีไทยโดยเฉลี่ยมั่นใจหาเงินได้ 100 ล้านบาท ภายใน 10 ปี
ธนาคารสแตนดาร์ดชาร์เตอร์ดเผยผลสำรวจลูกค้ากลุ่มธนาคารพิเศษ ซึ่งมีเงินฝากสูงกว่า 43 ล้านบาทขึ้นไปกว่า 2,800 คน ใน 9 ตลาดหลักในเอเชีย พบว่า โดยเฉลี่ยลูกค้ายังมีความมั่นใจในการสร้างความมั่งคั่งอยู่ในเกณฑ์ที่สูงถึง 77%ต่ำกว่าผลการสำรวจในปีที่แล้วที่ระดับ 81% เล็กน้อย เนื่องจากที่ผ่านมาตลาดการลงทุนในเอเชียไม่สดใสนักดังจะเห็นได้ว่าตลาดหุ้นในจีน เซี่ยงไฮ้ เสิ่นเจิ้น มุมไบ อินเดีย และสิงคโปร์ต่างก็ซบเซา
ผลการสำรวจแสดงให้เห็นว่าเศรษฐีในอินโดนีเซียและอินเดียยังมองอนาคตในการสร้างความมั่งคั่งสดใสกว่าประเทศอื่นๆ ด้วยระดับความมั่นใจที่ 98% และ 88% ตามลำดับ ตามมาด้วยเศรษฐีจีนและไทยที่ระดับ 78% เท่ากัน โดยเฉลี่ยแล้วเศรษฐีเอเชียตั้งเป้าว่าจะสามารถสร้างเงินให้งอกเงยขึ้นไม่ต่ำกว่า 124 ล้านบาท (4 ล้านเหรียญสหรัฐ) ภายใน 10 ปี นั่นหมายความว่า เศรษฐีเอเชียเหล่านี้ ต้องการผลตอบแทนไม่ต่ำกว่าปีละ 12% ส่วนเศรษฐีไทยโดยเฉลี่ยตั้งเป้าไว้ที่ 100 ล้านบาท ใน 10 ปี 
เฉพาะไทยเพียงประเทศเดียว เศรษฐีไทยต้องการเงินประมาณ 3.2 ล้านเหรียญสหรัฐในอีก 10 ปีข้างหน้า และต้องการเติบโตขึ้น 12% 
ทั้งนี้ เศรษฐีในเอเชียและไทยเริ่มมองการลงทุนในตลาดต่างประเทศ โดยใน 5 ปีหลังมานี้ เศรษฐีเอเชีย 1 ใน 3 กระจายความเสี่ยงไปยังตลาดต่างประเทศมากขึ้น โดยเฉพาะในภูมิภาคยุโรปและอเมริกาเหนือ การลงทุน 3 อันดับแรกที่เศรษฐีเอเชียนิยมลงทุน ได้แก่ เงินฝากออมทรัพย์ที่ให้ดอกเบี้ยสูง การลงทุนในทอง และการลงทุนในอสังหาริมทรัพย์